חורבת בורגין

שמאל|ממוזער|250px|תצפית מפסגת חורבת בורגין
**חורבת בורגין** או **ח'רבת אם ברג**' (בערבית **خربه ام برج**) היה כפר ערבי בנפת חברון, שננטש במלחמת העצמאות. האתר ממוקם כיום בתחומי פארק עדולם, כקילומטר ממזרח ליישוב נחושה, ומוגדר כאתר עתיקות. נמצא בראש גבעה החולשת על סביבותיה, ברום 440 מטרים מעל פני הים. 

### ארכאולוגיה
בשנים 1995, 1996 ו-2008 נערכו במקום חפירות ארכאולוגיות. בסיומן נפתח המקום לביקורי מטיילים. בראש התל נמצאו עדויות ליישוב גדול ומבוצר שבו מבנה ציבור, ככל הנראה כנסייה או בית כנסת ובתי מגורים. בחפירות נתגלו גם שרידי ביצורים, מערכות מסתור מסועפת מימי מרד בר כוכבא, בורות מים, גת, מתקני קולומבריום, מחסנים, בתי בד תת-קרקעיים ומערות קבורה. מגוון מערות קבורה נמצאו באתר: מערת כוכים יהודית מתקופת בית שני, בה נמצאו שברי גלוסקמאות, המאפיינות קבורה יהודית בתקופת הבית השני. מערת מקמרים (ארקוסוליה) עם מדפים להנחת ארונות קבורה (סרקופג), ומערת מקמרים בה נחצבו שקתות להשכבת הנפטר בגוף המערה עצמה. לאחר הנחת הנפטרים, שקתות אלו כוסו בלוחות גדולים של גיר קירטון, שחלקם נותרו באתרם. דו"ח החפירות פורסם בכתב העת "עתיקות".

הארכאולוגים בועז זיסו ואמיר גנור, שחקרו את האתר, העלו את האפשרות לזהות במקום את היישוב **[[כפר ביש]]** הנזכר בספרו של יוסף בן מתתיהו "מלחמות היהודים" ובספרות חז"ל (ירושלמי, תעניות פ"ד, סט ע"א; איכה רבה ד"ו ב,ד). כפר ביש הייתה עיירה יהודית גדולה שנכנעה ללגיון הרומאי החמישי בעת המרד הגדול (מלחמות היהודים ברומאים ד, ט, ט). הצעת הזיהוי מבוססת בין השאר על עוצמת היישוב במקום ועל השתמרות השם בחורבה סמוכה, חירבת אל-ביס.

### היסטוריה
ב1838 צוין כי הכפר כמשתייך לנפת חברון. הגיאוגרף ויקטור גרן, שעבר ב1863 צפונית לכפר, תיאר אותו כמתנשא על הר וחולש על האזור. על פי רשומות עותמאניות שפרסם סוצין, שמתוארכות לתחילת שנות השבעים של המאה התשע עשרה, היו באם ברג' 25 בתים ואוכלוסייה של 150 איש. בסקר הקרן לחקר ארץ ישראל מ1883 צוין כי ניתן לזהות דרך עתיקה לכיוון אם ברג'. בסקר הכפרים של 1945 נרשם כי בכפר אוכלוסייה של 140 איש וכי שטחו הוא 13 אלף דונם. שם הכפר ככל הנראה מתייחס למגדל שהיה נמצא בו, ומשמעותו המילולית הוא "בעלת המגדל". 

במלחמת העצמאות הכפר נכבש על ידי צה"ל במבצע יואב ללא קרב, ובהמשך נהרס.

### האתר כיום
האתר נמצא כיום בתחומי פארק עדולם. במקום מסלול הליכה המסומן בסימון שבילים ירוק, המתחיל במגרש החנייה באתר, עובר ליד "חורבת פטום", ממשיך ל"מערת העמוד" שבה שני עמודים חצובים בסגנון יווני, שבכותרתם עוטרו שושנות (רוזטה), עובר דרך מערה מימי בית שני - "בית המספד" (לפני המערה עצמה יש חצר פתוחה ששימשה כנראה להספדים) - ומטפס לראש הגבעה בגובה 440 מטר מעל פני הים. בראש הגבעה שרידים שמורים היטב של רצפות פסיפס ביזנטיות מעוטרות וצבעוניות, מחילת מסתור מסועפת ושרידי מבנים. מן הגבעה מבט פנורמי על פארק עדולם. השביל עובר ליד גת חצובה בסלע וחוזר למגרש החנייה. צפון מערבית לגבעה נמצאת "באר הארון", שהייתה באר המים של הכפר. 


קובץ:חורבת פטום ב"שביל חורבת בורגין".jpg|חורבת פטום ב"שביל חורבת בורגין"
קובץ:'מערת העמוד' ב'שביל חורבת בורגין'.jpg|"מערת העמוד"
קובץ:מערת קבורה מימי בית שני "בית המספד" בחורבת בורגין.jpg|"בית המספד"
קובץ:גבעת חורבת בורגין.jpg|גבעת חורבת בורגין
קובץ:תצפית מפסגת חורבת בורגין.jpg|תצפית מפסגת חורבת בורגין
קובץ:גת חצובה בחורבת בורגין.jpg|גת חצובה בחורבת בורגין
קובץ:שלט הסבר בחורבת בורגין.jpg|שלט הסבר בחורבת בורגין
קובץ:Kh Umm Burj 1947.jpg|הכפר במפה המנדטורית של 1947, 1:20,000


## קישורים חיצוניים

* חורבת בורגין, באתר "נלך"
* אמיר גנור ואלון קליין, חורבת בורגין, חדשות ארכאולוגיות 123, 2011
* עידו רוזנטל ויערה שאלתיאל, חורבת בורגין - תיעוד כבסיס לתכנון ראשוני, אתר רשות העתיקות, מינהל שימור, 2013
* שאלתיאל, י. ורוזנטל, ע., חורבת בורגין: פרוגרמה לשימור ולפיתוח אתר מורשת תרבות, אתר רשות העתיקות, מינהל שימור, 2014
* סרטון וידאו - טיול אל חורבת בורגין - פארק עדולם, באתר יוטיוב, 25 באוקטובר 2016
* 
* 

## הערות שוליים

קטגוריה:אתרים ארכאולוגיים יהודיים בארץ ישראל
בורגין
קטגוריה:יישובים יהודיים בארץ ישראל בתקופת המשנה והתלמוד
קטגוריה:שפלת יהודה: מערות